
A szókincs vizsgálata 24-36 hónapos gyermekek körében

Célom a kutatási témával kapcsolatban, hogy feltérképezzem a 24-36 hónapos kisgyermekek szókincsét, illetve annak fejlődését vizsgáljam. Vizsgálni szeretném azokat a tényezőket, melyek hatással lehetnek a kisgyermekek nyelvi képességeire, elsősorban a szülők iskolai végzettségének lehetséges hatásait. Kutatásom másik célja egy olyan szókincsmérő teszt kidolgozása, amivel ezt a fejlődést nyomon követhetjük és a gyermekek nyelvi képességeit is felmérhetjük segítségével kora gyermekkorban. Dolgozatom elméleti hátterében tisztázom a szókincs, valamint a mentális lexikon fogalmait, valamint a nyelvelsajátítás szenzitív szakaszait részletezem. Áttekintem azt, hogy a nyelvelsajátítással kapcsolatban milyen elméletek születtek az évtizedek során, illetve, hogy általában véve milyen ütemben sajátítják el a gyermekek a beszédhez szükséges szavakat, és hogy a folyamatos beszédig milyen jelenségeken, milyen utakon keresztül mennek végig. Szeretném feltérképezni azt is, hogy a dajkanyelv miért is fontos a gyermek beszédfejlődésében, valamint, hogy mikortól beszélhetünk megkésett beszédfejlődésről és ezt milyen módon lehet kezelni, javítani. Említést teszek arról, hogy milyen tevékenységekkel ösztönözhetjük a gyermekeket a beszélésre, valamint kitérek a szociális háttér fontosságára is. A dolgozat második nagy egységében az empirikus kutatásaim kerülnek bemutatásra. Ismertetem a kisgyermekek számára készített saját fejlesztésű szókincstesztet, valamint a vizsgálat során alkalmazott mérőeszközöket. A két komponens eredményeinek statisztikai elemzésével átfogó képet szeretnék nyújtani a kisgyermekek nyelvi képességeiről, valamint a háttérváltozók szókincsre gyakorolt hatásáról. Az eredmények elemzését követően dolgozatom összegzéssel zárul.



